題王詵都尉畫山水橫卷三首  其三
作者：蘇轍
朝代：宋

paragraphs: 我昔得罪遷南夷，性命頃刻存篙師。
風吹波蕩到官舍，號呼誰復相聞知。
小園畜蟻防橘蠹，空庭養蜂收蜜脾。
讀書一生空自笑，賣鹽竟日那復詞。
城中清溪可濯漱，城上連峰堪幕帷。
十千薄俸聊足用，魚多米賤憂無訾。
東坡居士最岑寂，岌然深藂見狐羆。
坐隅止鵩偶成賦，槃中食蟆時作詩。
憐君富貴可炙手，一時出走羞啜醨。
澤傍憔悴凡幾歲，胸中芥蒂無一釐。
江山別來今久矣，不獨能言能畫之。
同朝執手不容久，笑我野馬方受羈。
袖中短卷墨猶濕，傍人笑指吾儕癡。
方求農圃救貧病，它年未用譏樊遲。